**TĂCEREA**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

TĂCEREA

Tăcerea nu mai are rost.

Egale, clipele ce curg

Au fost

Întâiul demiurg

Ucis de-un gând descătuşat.

Blândă nălucă, n-am uitat.

Eu sunt un simplu trecător.

Şi visul meu e un condor

Cu aripile infinite

Neprihănite.

Mătasea mâinii tale-mi pare

Un zbor planat peste genuni.

Lipsesc frumoşii mei lăstuni.

Tânguitoarea mea chemare

Doare.

Vâltori mă prind şi mă rotesc,

Istovitoare carusele,

Şi mă cuprind în mreje iele.

Urcând pe drumul meu lumesc

Lumina mea de căpătâi

Rămâi!

Miroase-a toamnă ruginie,

E trist să vezi cum fug cocorii!

Un plop, sfâşie-n ceruri norii,

Elogiu.

Soarelui iubit.

Cândva, credeam că sunt sortit

Unui urcuş necontenit.

M-am regăsit cu tine-n gând.

Plutarh se-aude murmurând,

În infinit.